υπερκείμενο

//**"Υπερκείμενο"**//
Ο γραπτός λόγος ακολουθεί την γραμμική ροή του κειμένου. Ο συγγραφέας ενός βιβλίου τοποθετεί τα μέρη του κειμένου σε μια ακολουθητική σειρά, η οποία αποδίδει καλύτερα το νοηματικό περιεχόμενο του λόγου του. Το βιβλίο διαβάζεται από την κατακότυφα, από πάνω προς τα κάτω & από την αρχή προς το τέλος (γραμμική προσπέλασηπληροφοριών). Κάτι τέτοιο δεν συμβαίνει όμως & στο υπερκείμενο. Το **υπερκείμενο** (**hypertext**) είναι μία μη ακολουθητική μορφή παρουσίασης ενός γραπτού κειμένου όπου τα τμήματα του δεν έχουν μια σταθερή φυσική σειρά. Παρ' όλα αυτά ο αναγνώστης - χρήστης μπορεί να επιλέξει την σειρά που θεωρεί καταλληλότερη σε κάθε περίπτωση. Το υπερκείμενο είναι ένα δίκτυο από έγγραφα, κόμβους & συνδέσμους.
 * **Έγγραφο** (**document**) είναι μια αυτοτελής θεματική ενότητα κειμένου που εμφανίζεται στην οθόνη του υπολογιστή.
 * **Κόμβος** (**node**) είναι ένα τμήμα του εγγράφου (ένα γράμμα, ένα σύμβολο, μια λέξη, μια φράση ή και ολόκληρο το έγγραφο) που συνδέεται με ένα άλλο τμήμα του ίδιου ή διαφορετικού εγγράφου ή με ένα άλλο έγγραφο, δηλαδή με έναν άλλο κόμβο.
 * **Σύνδεσμος** (**link**) ονομάζεται η σύνδεση (αναφορά ή παραπομπή) μεταξύ των κόμβων του υπερκειμένου. Ένας σύνδεσμος που συνδέει δύο κόμβους κατευθύνεται από τον ένα κόμβο στον άλλο από τον κόμβο προέλευσης στον κόμβο προορισμού. Οι κόμβοι προέλευσης σε περιβάλλον γραφικών εμφανίζονται ή υπογραμμισμένοι ή με έντονα γράμματα ή με άλλο χρώμα είτε σε πλαίσιο ώστε να ξεχωρίζουν από το υπόλοιπο κείμενο. Επιπλέον, ο αυτόματος μηχανισμός μετάβασης στους κόμβους προορισμού εκμηδενίζει τον χρόνο και τη δυσκολία μετάβασης ανάμεσα στα αλληλοσυσχετιζόμενα θέματα. Έτσι ενώ ο αναγνώστης ενός γραπτού διαβάζει το κείμενο, ο αναγνώστης - χρήστης του υπερκειμένου "περιηγείται" ή καλύτερα "πλοηγεί" μέσα στο δίκτυο των κόμβων με όργανα πλοήγησης προγραμματιστικά εργαλεία που του επιτρέπουν τη μη γραμμική προσπέλαση των πληροφοριών του κειμένου μέσα από πολλούς διαφορετικούς δρόμους. Επίσης μπορούν να υπάρχουν έγγραφα τα οποία αντιστοιχούν στον κλασσικό πίνακα περιεχομένων και στο ευρετήριο. Τα έγγραφα αυτά περιέχουν αποκλειστικά και μόνο κόμβους προέλευσης. Ο Παγκόσμιος Ιστός χτίστηκε πάνω στις ιδέες του υπερκειμένου και αποτελεί την υλοποίηση αυτού του τρόπου διασύνδεσης και οργάνωσης πληροφοριών. Για ακριβώς αυτό το λόγο το Internet θεωρείται το μεγαλύτερο υπερκείμενο στις μέρες μας.